เงินบาทอ่อนค่า 32.04 บาท/ดอลลาร์ รอบ 13 เดือน กังวลสถานการณ์โควิดในปท.
เงินบาทอ่อนค่า 32.04 บาท/ดอลลาร์ ในรอบ 13 เดือน เหตุกังวลสถานการณ์โควิดในประเทศ ฟากนักวิเคราะห์มองหากทะลุ 32 บาท/ดอลลาร์ ในเชิงเทคนิค ค่าเงินบาทก็อาจอ่อนค่าต่อถึงระดับ 32.25-32.50 บาทต่อดอลลาร์
29 มิ.ย. 2564

ผู้สื่อข่าวรายงานว่า เช้าวันนี้ 29 มิ.ย. 2564 ณ เวลา 9.15 น. เงินบาทอ่อนค่ามาอยู่ที่ระดับ 32.04 บาท/ดอลลาร์ อ่อนค่าในรอบ 13 เดือน เหตุกังวลสถานการณ์โควิด-19 ในประเทศ
สำหรับแนวโน้มค่าเงินบาท ประเด็นสำคัญต่อทิศทางค่าเงินบาท ยังคงเป็นประเด็นความกังวลสถานการณ์การระบาดของโควิด-19 หลังยอดผู้ติดเชื้อรายวันปรับตัวสูงขึ้นและยังไม่มีทีท่าจะลดลง
ขณะเดียวกัน การแจกจ่ายวัคซีนก็ดูจะล่าช้าและแผนการแจกจ่ายวัคซีนอาจไม่สามารถรับมือกับการระบาดของสายพันธุ์เดลต้าได้ ซึ่งภาพดังกล่าวอาจทำให้นักลงทุนต่างชาติยังสามารถทยอยขายสินทรัพย์ไทย โดยเฉพาะหุ้นไทย และกดดันให้ค่าเงินบาทอ่อนค่าลงได้
นอกจากนี้ โฟลว์ธุรกรรมในช่วงปลายเดือนจากฝั่งผู้นำเข้า ที่อาจเริ่มกังวลต่อแนวโน้มเงินบาทอ่อนค่า ก็อาจทำให้ผู้นำเข้าทยอยเข้ามาซื้อเงินดอลลาร์ หนุนให้เงินบาทโดยรวมยังทรงตัวในระดับสูงอยู่
ทั้งนี้นักวิเคราะห์ประเมินว่าควรจับตาแนวต้านสำคัญของเงินบาทที่ระดับ 32 บาทต่อดอลลาร์ เพราะหากค่าเงินบาทอ่อนค่าทะลุแนวต้านสำคัญดังกล่าว ในเชิงเทคนิค ค่าเงินบาทก็อาจอ่อนค่าต่อถึงระดับ 32.25-32.50 บาทต่อดอลลาร์